Selecţionata României a câştigat cu emoţii meciul cu Coreea de Sud, scorul de 3-2 (1-0, 1-0, 1-2), vineri, la Campionatul Mondial de hochei pe gheaţă, Divizia I, Grupa A, de la Bolzano (Italia).
Tricolorii au marcat golul victoriei prin Balazs Peter (55:31), când jucau în inferioritate numerică.
România a condus cu 2-0, prin golurile înscrise de Roberto Gliga (14:38) şi Otto Sandor Szekely (38:01), dar a fost egalată, sud-coreenii punctând prin Sanghoon Shin (43:02) şi prin Jin Hui Ahn (53:58).
După înfrângeri cu 1-6 în faţa Italiei şi Sloveniei, România a reuşit două victorii consecutive, 2-1 cu Ungaria şi 3-2 cu Coreea de Sud, părăsind ultimul loc al clasamentului.
Înaintea celorlalte două partide de vineri, Slovenia – Japonia (17:00) şi Italia – Ungaria (20:30), în clasament, Ungaria conduce cu 6 puncte, urmată de Slovenia, 6 puncte, România, 6 puncte, Italia, 5 puncte, Japonia, 4 puncte, Coreea de Sud, 3 puncte.
Ultimele partide vor avea loc sâmbătă, România – Japonia (13:30), Italia – Coreea de Sud (17:00) şi Ungaria – Slovenia (20:30).
AGERPRES
Sursa foto: Italia.Hockey / Facebook